แอร์เพย์ดึงวัยรุ่น ใช้อีมันนี่ทั่วโลก
แอร์เพย์จับมือมาสเตอร์การ์ดและแบงก์ธนชาต ให้บริการชำระเงินออนไลน์ทั่วโลก ดูดคนรุ่นใหม่
18 พ.ย. 2559

แอร์เพย์จับมือมาสเตอร์การ์ดและแบงก์ธนชาต ให้บริการชำระเงินออนไลน์ทั่วโลก ดูดคนรุ่นใหม่
น.ส.มณีรัตน์ อนุโลมสมบัติ ประธานเจ้าหน้าที่บริหาร บริษัท การีนา ออนไลน์ (ประเทศไทย) เจ้าของบริการแอพพลิเคชั่นแอร์เพย์ (AirPay) เปิดเผยว่า ได้ร่วมกับบริษัท มาสเตอร์การ์ด และธนาคารธนชาต เปิดให้บริการแอพพลิเคชั่นบัตรแอร์เพย์ บริการบัตรเติมเงินที่เสมือนบัตรเครดิต ซึ่งเป็นบริการช่องทางการชำระเงินแบบออฟไลน์และออนไลน์ ให้บริการเติมเงินได้ทั้งเงินสดผ่านเคาน์เตอร์บริการที่อยู่ตามร้านค้า 8.5 หมื่นจุดทั่วประเทศ และหักเงินจากบัญชีธนาคาร หรือหักเงินจากบัตรเครดิตเพื่อเติมเงินเข้าบัตรได้ โดยลูกค้าสามารถใช้จ่ายชำระเงินออนไลน์ได้ทั่วโลก ที่พิเศษกว่าแอร์เพย์เดิมที่เคยให้บริการอยู่ คือ ชำระออฟไลน์ที่เป็นร้านค้าพันธมิตรของบัตรมาสเตอร์การ์ดได้เหมือนมีบัตรเครดิต
“เราหวังให้ผู้บริโภคกลุ่ม Gen Me อายุระหว่าง 15-24 ปี ที่นิยมชำระเงินออนไลน์กว่า 10 ล้านคนทั่วประเทศ ที่คุ้นเคยกับอุปกรณ์และเทคโนโลยีมาใช้บริการเพิ่ม ช่วยปิดจุดอ่อนการเข้าไม่ถึงบริการชำระเงินอิเล็กทรอนิกส์ (อี-มันนี่) ได้หมด เพราะแอร์เพย์เข้าถึงได้ทั้งคนที่เคยใช้เงินสด บัตรเดบิต บัญชีเงินฝาก หรือบัตรเครดิต จึงเป็นช่องทางให้ไทยเข้าสู่สังคมไร้เงินสด (Cashless Society) ได้ในอนาคต ตั้งเป้าเพิ่มผู้ใช้บัตรให้ได้ 1 ล้านใบ ในปี 2560” น.ส.มณีรัตน์ กล่าว
ทั้งนี้ การหักชำระเงินทางออนไลน์มีความปลอดภัยสูง เพราะมาสเตอร์การ์ดนำนวัตกรรมด้านการชำระเงินมาร่วมให้บริการ ขณะที่ธนาคารธนชาตจะทำหน้าที่เป็นผู้ให้บริการ BIN (Bank Identification Number) หรือผู้ให้บริการหมายเลข 16 หลักบนหน้าบัตรออนไลน์ ทำเสมือนบัตรเครดิตที่จ่ายออนไลน์ได้ทั่วโลก รวมทั้งหักจ่ายกับร้านค้าที่รับบัตรได้